Informácia o priebehu a výsledkoch pracovnej návštevy predsedu vlády
Slovenskej republiky Roberta Fica v Rade Európy dňa 18. 10. 2017
Predseda vlády SR Robert Fico uskutočnil dňa 18. októbra 2017 pracovnú návštevu Rady Európy (RE) v Štrasburgu, počas ktorej rokoval s generálnym tajomníkom RE Thorbjørnom Jaglandom a predsedom Európskeho súdu pre ľudské práva  Guidom Raimondim. Súčasťou návštevy bolo vystúpenie predsedu vlády SR na 77. plenárnom zasadnutí Skupiny štátov proti korupcii GRECO. Cieľom pracovnej návštevy predsedu vlády SR bolo informovať o konkrétnych krokoch a opatreniach vlády SR v boji proti korupcii a zintenzívnenie spolupráce medzi SR a RE. 

Vystúpenie predsedu vlády SR na 77. plenárnom zasadnutí Skupiny štátov proti korupcii GRECO

Predseda vlády SR (PV SR) vystúpil s prejavom na 77. plenárnom zasadnutí Skupiny štátov proti korupcii GRECO. Ocenil konštruktívnu a inšpirujúcu spoluprácu s GRECO v oblasti boja proti korupcii. Slovensko si váži objektívny pohľad a skúsenosti GRECO, ktoré prispievajú k napĺňaniu cieľov Rady Európy a hodnôt, na ktorých je organizácia založená. Korupcia predstavuje vážny celospoločenský problém, ohrozuje právny štát, demokraciu a dodržiavanie ľudských práv, podrýva dôveru, ktorá je potrebná na zachovanie a rozvoj udržateľných hospodárskych a sociálnych vzťahov. Podkopáva nielen stabilitu demokratických inštitúcií, ale aj morálne základy spoločnosti. Preto je prirodzené, že Rada Európy, ktorej poslaním je podpora a rozvoj pluralitnej demokracie, ľudských práv a právneho štátu  má vo svojom portfóliu aj boj proti korupcii. 
GRECO svojimi hodnoteniami členských štátov napomáha pri identifikovaní nedostatkov vo vnútroštátnych protikorupčných politikách. Zároveň členským štátom adresuje odporúčania, ktoré prispievajú k skvalitneniu legislatívnych zmien a inštitucionálnych reforiem, čo sa následne odrazí aj v praxi. 
PV SR sa vo svojom prejave ďalej venoval plneniu odporúčaní GRECO, ktoré pre SR vyplynuli zo 4. kola hodnotenia zameraného na prevenciu korupcie členov národných parlamentov, sudcov a prokurátorov, resp. odporúčaní iných medzinárodných organizácií (napr. OECD). Ako príklad prijatých opatrení spomenul sprísnenie požiadaviek na vymenovanie a výkon sudcovskej funkcie, opatrenia v oblasti hodnotenia a disciplinárnej zodpovednosti prokurátorov, zavedenie trestnoprávnej zodpovednosti právnických osôb vo forme osobitného zákona a i. Vo vzťahu k absencii Etického kódexu NR SR alebo nedostatočných majetkových priznaní poslancov parlamentu PV SR upriamil pozornosť na nedávnu iniciatívu predsedu NR SR A. Danka sformovať pracovnú skupinu, zloženú zo všetkých parlamentných politických strán, ktorá sa bude zaoberať zmenou ústavného zákona o konflikte záujmov vrátane sprísnenia majetkových priznaní poslancov. Zároveň avizoval pripravovanú novelu zákona o niektorých opatreniach súvisiacich s oznamovaním protispoločenskej činnosti. 

Z ďalších protikorupčných opatrení PV SR uviedol napr. spustenie elektronického trhoviska alebo prijatie zákona o registri partnerov verejného sektora. Spomenul aj audit slovenskej protikorupčnej legislatívy, ktoré má zrealizovať na žiadosť SR OECD. PV SR potvrdil záujem vlády spolupracovať so súkromným sektorom v oblasti boja proti korupcii, čoho dôkazom je Akčný plán na posilnenie SR ako právneho štátu. Rovnako tak je ambíciou vlády zapojiť aj tretí sektor do boja proti korupcii ako celospoločenského fenoménu. Informoval o vyhlásení výzvy pre mimovládne organizácie vo výške 15 mil. EUR na financovanie protikorupčných projektov, avšak vzhľadom na enormný záujem bola alokovaná suma zvýšená na dvojnásobok. 

V závere vystúpenia PV SR vyjadril podporu činnosti GRECO, čoho dôkazom je aj poskytnutie finančného príspevku SR na jeho aktivity vo výške 20 tis.  EUR. PV SR opätovne zdôraznil záväzok SR plniť odporúčania GRECO vyplývajúce zo 4. monitorovacieho cyklu a naďalej s ním úzko spolupracovať aj v rámci 5. kola hodnotenia, ktoré pre SR začne v novembri 2018. Predseda GRECO Marin Mrčela poďakoval PV SR za návštevu a potvrdil pripravenosť pokračovať v úspešnej spolupráci so SR v oblasti boja proti korupcii. 

V rámci diskusie s expertmi GRECO PV SR na otázku o úlohe slobodných médií v boji proti korupcii podčiarkol dôležitosť rovnováhy medzi slobodou prejavu a nepodloženými obvineniami politikov z korupcie zo strany médií. Poukázal aj na rozdiel medzi skutočne existujúcou korupciu a jej vnímaním v spoločnosti, ktoré je častokrát pod vplyvom mediálnych výstupov. PV SR zároveň zdôraznil, že v minulosti sa viackrát stalo, že médiá významnou mierou pomohli vláde v boji proti korupcii práve zverejnením rôznych podozrení. Na otázku o finančných zdrojoch potrebných na prijímanie protikorupčných opatrení PV SR uviedol, že všetky opatrenia sa nachádzajú v Programovom vyhlásení vlády SR na roky 2016-2020 a preto sú kryté štátnym rozpočtom.
Bilaterálne rokovanie s generálnym tajomníkom Rady Európy 
Bilaterálne rokovanie s generálnym tajomníkom RE (GT RE) T. Jaglandom prebehlo v pozitívnej a konštruktívnej atmosfére. Bolo orientované na vzájomnú spoluprácu SR a RE a aktuálne otázky v agende RE. Počas rokovania PV SR poďakoval GT RE za významný prínos organizácie k reformným procesom v SR v oblasti demokracie, ľudských práv a právneho štátu. Uviedol, že SR implementovala odporúčania rôznych orgánov RE počas jej členstva v tejto organizácii, čo jej následne umožnilo stať sa členom Európskej únie v 2004. PV SR pozval GT RE na oficiálnu návštevu SR v roku 2018, ktorá tak vhodne zapadne do osláv 25. výročia vstupu SR do organizácie. PV SR zároveň akcentoval význam budúceho roka aj z pohľadu významných výročí spoločných pre SR i ČR (vznik ČSR v r. 1918, udalosti roku 1968) a pri tejto príležitosti informoval o zámere spoločného vystúpenia predsedov vlád oboch krajín na júnovej schôdzi Parlamentného zhromaždenia RE (PZ RE). GT RE ponuku navštíviť SR prijal, keďže naposledy ju navštívil v rámci svojej predvolebnej kampane na súčasný post. 

Partneri ďalej diskutovali o aktuálnych výzvach RE, najmä o kritickej situácii v PZ RE (korupčný škandál, suspendované práva ruskej delegácie) i celkovo v organizácii, prioritne v nadväznosti na rozhodnutie Ruskej federácie nezaplatiť zvyšnú časť členského príspevku na rok 2017. GT RE uviedol, že v krátkodobom horizonte je z technického hľadiska napätá rozpočtová situácia riešiteľná, nie však dlhodobo. Situácia je skomplikovaná aj tým, že PZ RE bude v nasledujúcich rokoch voliť najvyšších predstaviteľov organizácie (už v januári 2018 komisára RE pre ľudské práva, v roku 2019 samotného GT RE) a podľa GT RE je v záujme oboch strán, aby sa uvedených volieb zúčastnila aj Ruská federácia. PV SR vyjadril jednoznačnú podporu snahám GT RE riešiť problém s Ruskou federáciou na politickej úrovni. Zároveň zdôraznil pripravenosť SR prispieť k politickému riešeniu tejto krízy v RE, pričom poukázal na konštruktívne bilaterálne vzťahy medzi SR a Ruskou federáciou. Partneri zhodne skonštatovali, že RE potrebuje Ruskú federáciu a Ruská federácia potrebuje organizáciu, vzhľadom na nevyhnutnosť ochrany individuálnych práv obyvateľov Ruskej federácie. 

Partneri sa ďalej dotkli aj vyšetrovania korupcie v PZ RE a v tomto kontexte PV SR informoval GT RE o svojom vystúpení v GRECO i o rozhodnutí podporiť jeho aktivity dobrovoľným príspevkom SR vo výške 20 tis. EUR. Boj proti korupcii označil PV SR za prioritu svojej vlády a venuje mu maximálnu pozornosť.  Stručne informoval T. Jaglanda o opatreniach, ktoré implementovala vláda SR v rámci boja proti korupcii (napr. povinné zverejňovanie zmlúv na internete, obmedzenie výšky hotovostných platieb, protischránkový zákon a i.) a informoval o podpísaní memoranda o spolupráci s OECD i s IACA (Medzinárodná protikorupčná akadémia). PV SR podčiarkol pozitívne hodnotenie SR zo strany GRECO v rámci 4. monitorovacieho cyklu a zároveň potvrdil záväzok SR pokračovať v implementácii  čiastočne splnených, resp. nesplnených odporúčaní tohto expertného orgánu. R. Fico ďalej uviedol, že vývoj ohľadom korupčného škandálu v PZ RE bude pozorne sledovať. Za dôležité obaja partneri označili obnovu kredibility PZ RE i celej organizácie. 

V závere GT RE upriamil pozornosť na nedávny článok v denníku New York Times o obci Spišský Hrhov, ktorá bola prezentovaná ako pozitívny príklad spolužitia väčšinového obyvateľstva s rómskou menšinou. Vyjadril želanie navštíviť ju počas návštevy SR v roku 2018. PV SR potvrdil pripravenosť zorganizovať návštevu podľa požiadaviek GT RE, pričom táto môže byť doplnená aj ďalšími pozitívnymi i negatívnymi príkladmi z oblasti integrácie príslušníkov patriacich k rómskej národnostnej menšine do spoločnosti. V tomto kontexte sa partneri dotkli aj témy rastúceho extrémizmu vo viacerých európskych krajinách i popularity neštandardných politických strán, ktoré prichádzajú s nezvyčajnými riešeniami spoločenských problémov. PV SR zdôraznil potrebu užšej spolupráce štandardných politických subjektov s cieľom ponúkať konkrétne a predovšetkým efektívne riešenia.
Bilaterálne rokovanie s predsedom Európskeho súdu pre ľudské práva
Predseda Európskeho súdu pre ľudské práva (ESĽP) G. Raimondi charakterizoval situáciu na ESĽP ako mierne zlepšenú vďaka kontinuálne prijímaným reformným opatreniam. Za hlavný problém označil zaťaženosť súdu početným množstvom nevyriešených sťažností (aktuálne cca 80 tis.), pričom veľa z nich tvoria sťažnosti tureckých občanov, prichádzajúce na súd v dôsledku opatrení tureckej vlády realizovaných po minuloročnom pokuse o štátny prevrat. G. Raimondi informoval, že niekoľko tisíc sťažností občanov Turecka už bolo ESĽP zamietnutých ako neprijateľných kvôli nevyčerpaniu domácich opravných prostriedkov. 

Predseda ESĽP ďalej podčiarkol povinnosť vysokých zmluvných strán Európskeho dohovoru o ľudských právach (EDĽP) implementovať rozsudky ESĽP. Dôvody na ich neimplementáciu môžu byť rôzneho charakteru (finančné, politické, atď.) a ESĽP ma plnú dôveru vo Výbor ministrov RE, ktorý dohliada nad výkonom rozsudkov ESĽP. V tomto kontexte G. Raimondi označil SR za bezproblémovú krajinu z hľadiska počtu podaných sťažností i z hľadiska implementácie rozsudkov ESĽP. Spolu s PV SR ocenili aktívnu úlohu Ústavného súdu SR a najmä uplatňovanie čl. 127 Ústavy SR, ktorý garantuje dodržiavanie princípu subsidiarity. PV SR zároveň vyzdvihol dôležitosť ochrany integrity systému EDĽP i ESĽP vrátane nevyhnutnosti plne implementovať rozsudky ESĽP na vnútroštátnej úrovni.

Predseda ESĽP ďalej poukázal na finančnú poddimenzovanosť ESĽP a nedostatok personálu. Spomenul špeciálny účet, na ktorý prispievajú členské štáty RE s cieľom podporiť aktivity ESĽP, ako aj možnosť vyslania mladých právnikov na 2-3 roky do Štrasburgu (sekondment), čo je veľmi prospešné pre obe strany – ESĽP má možnosť získať poznatky z vnútroštátnych súdnych systémov a právnici po návrate do krajiny môžu aplikovať skúsenosti z pôsobenia na ESĽP. PV SR vyjadril pripravenosť diskutovať s ostatnými lídrami členských krajín RE o finančnej podpore ESĽP a preskúmať mechanizmus sekondovania slovenských právnych expertov na  ESĽP.
Na záver návštevy sa uskutočnila tlačová konferencia za účasti slovenských novinárov (TASR, SITA, denník Pravda, RTVS, TA3, Markíza, JOJ). 
Záver:
Pracovná návšteva PV SR R. Fica v Štrasburgu poskytla príležitosť na prehĺbenie spolupráce na najvyššej politickej úrovni medzi SR a RE,  čím potvrdila výborné vzájomné vzťahy. Umožnila osobné pozvanie GT RE T. Jaglanda na návštevu SR v roku 2018 a zároveň avizovanie opätovnej návštevy PV SR v Štrasburgu v júni budúceho roka, ktorá bude súčasťou osláv 25. výročia vstupu SR do organizácie, ako aj spoločných osláv významných dejinných udalostí s ČR.  Bilaterálne stretnutie PV SR s predsedom ESĽP G. Raimondim potvrdilo vysokú kvalitu vzťahov SR s ESĽP i dobré renomé Slovenska ako krajiny s nízkym počtom sťažností i bezproblémovou implementáciou rozhodnutí ESĽP. Vystúpenie PV SR na plenárnom zasadnutí GRECO umožnilo predstaviť konkrétne opatrenia vlády SR prijímané v oblasti boja proti korupcii, potvrdiť záväzok SR implementovať odporúčania GRECO a vyjadriť plnú podporu aktivitám tohto expertného orgánu RE.

